જર્મનીમાં એક વિચિત્ર કિસ્સો બન્યો છે. ખિસકોલીનું એક બચ્ચું પોતાનો પીછો કરતું હોવાની આશંકાથી એક વ્યક્તિએ પોલીસને બોલાવી લીધી હતી. જર્મનીના કાર્લશ્રુહે સિટી પોલીસની ઇમરજન્સી સર્વિસને એક ગભરાયેલી વ્યક્તિએ ફોન કરીને એવી જાણકારી આપી કે ખિસકોલીનું એક નાનું બચ્ચું તેની પાછળ પડ્યું છે. આ મેસેજ મળતાંની સાથે જ ઇમરજન્સી સર્વિસના અધિકારીઓ સ્થળ પર પહોંચી ગયા હતા. અધિકારીઓએ જોયું તો ખિસકોલીનું એક બચ્ચું જમીન પર પડેલું હતું અને તે સૂઈ રહ્યું હોવાનું જણાયું હતું. પોલીસના પ્રવક્તા ક્રિસ્ટીના ક્રેન્ઝે જણાવ્યું કે, ‘ઘણીવાર માતા ગુમાવનારાં ખિસકોલીનાં બચ્ચાં વિકલ્પ શોધતાં હોય છે. જ્યારે તેમની નજરમાં કોઈ વ્યક્તિ આવે ત્યારે તેઓ તેની તરફ સંપૂર્ણ ધ્યાન કેન્દ્રિત કરી લેતાં હોય છે અને તેમની પાછળ – પાછળ જવા લાગતાં હોય છે. આ કિસ્સામાં પણ આવું જ કાંઈક બન્યું હોવાનું લાગી રહ્યું છે. ખિસકોલીનું આ બચ્ચું તેની માતાને ગુમાવી બેઠું છે અને હકીકતમાં તો તે બચ્ચાને મદદની જરૃર હતી.’ ખિસકોલીના આ બચ્ચાને ‘કાર્લ ફ્રેડરિક’ નામ આપવામાં આવ્યું છે અને હાલમાં એનિમલ રેસ્ક્યુ સેન્ટર ખાતે તેની સંભાળ લેવામાં આવી રહી છે. જર્મનીમાં કોઈ ખિસકોલીએ પીછો કર્યાે હોય અને પોલીસ બોલાવવી પડી હોય તેવો તાજેતરમાં આ બીજો બનાવ અખબારોની હેડલાઇન્સ બન્યો છે. અગાઉ લંડનમાં પણ એક મહિલાએ ફોન કરી પોલીસ બોલાવી હતી. આ મહિલાના ઘરમાંથી વિચિત્ર અવાજ આવતા હતા. એક ખિસકોલી મોટો અવાજ કરીને તે મહિલાને પરેશાન કરતી હોવાનું ખૂલ્યું હતું.